b'\n_START_ARTICLE_\nEtnohistorya\n_START_PARAGRAPH_\nAng etnohistorya ay ang pag-aaral ng etnograpikong mga kalinangan at mga kaugaliang indihena o katutubo sa pamamagitan ng pagsusuri ng mga rekord na historikal o mga pagtatala na pangkasaysayan. Isa rin itong pag-aaral ng kasaysayan ng sari-saring mga pangkat etniko na maaari o maaaring hindi na umiiral sa kasalukuyan. Gumagamit ang etnohistorya ng mga datong pangkasaysayan at pang-etnograpiya bilang pundasyon nito. Ang mga metodo at mga materyal na pangkasaysayan nito ay lumalampas sa pamantayang paggamit ng mga kasulatan o dokumento at mga manuskrito. Kabilang sa mga ito ang paggamit ng mga mapagkukunang materyal na katulad ng mga mapa, musika, mga larawang ipininta, mga litrato (potograpiya), kuwentong-bayan, tradisyong sinasalita, panggagalugad ng lugar, mga materyal na arkeolohiko, mga koleksiyon sa mga museo, umiiral pang mga kaugalian, at mga pangalan ng pook.'